Референдум ўтказувчи комиссиялар аъзоларининг малакасини оширишни ташкил этиш Концепциясига

2-илова

**Семинар-тренингларни ташкил этиш ва ўтказилишини мувофиқлаштириш бўйича туман (шаҳар) штабларининг**

**АСОСИЙ ВАЗИФАЛАРИ**

Туман (шаҳар)ларда ўтказиладиган семинар-тренингларни сифатли ўтказиш ҳамда мувофиқлаштириш бўйича туман (шаҳар) штаблари ташкил этилади.

Туман (шаҳар) штаб аъзолари ўз ҳудудларидаги семинар-тренингларни сифатли ўтказиш ва мувофиқлаштиришга, референдум жараёнларида қонунчилик талабларига қатъий риоя қилинишига шахсан масъул ҳисобланадилар.

Туман (шаҳар) штаби референдум жараёни иштирокчиларини ўқитиш бўйича ишларни ташкил этишни таъминлаб, унинг зиммасига қуйидаги вазифалар юклатилади:

ўз ҳудудларида семинар-тренингларни ташкил этиш ва сифатли ўтказилишини мувофиқлаштириш;

ўз ҳудудларида тингловчилар сонидан келиб чиқиб (биттадан учтагача) семинар-тренинг машғулотлари ўтказиладиган биноларни танлаш ва уларни Концепцияда белгиланган тартибда жиҳозлаш;

ўз ҳудудларида ташкил этилаётган семинар-тренинглар ҳудудий штаб томонидан тасдиқланган режа-жадвалда белгиланган муддатларда юқори савияда ташкил этилиши ва ўтказилишини таъминлаш;

семинар-тренинг учун ажратилган хоналарни семинар-тренингларни онлайн мониторинг қилиш учун зарурий қурилмалар билан (онлайн видеокамера, микрофон, тезлиги юқори бўлган интернет) таъминлаш;

тингловчиларнинг семинар-тренингларда ўз вақтида ва тўлиқ иштирок этишини таъминлаш;

семинар-тренинглар сифатини яхшилаш бўйича таклифлар ишлаб чиқиш ва масъулларга етказиш;

ўқув жараёнлари учун махсус жиҳозланган хоналарни, шунингдек Интернетга уланган 24 та компьютер жойлашган қўшимча хонани тайёрлаш *(семинар-тренинг якуни бўйича тингловчилар он-лайн тест топширишлари учун)*;

ҳудудий тренерлар томонидан семинар-тренинглар якуни бўйича тингловчиларни тест синовларидан ўтказиш ва натижаларини таҳлил қилишда иштирок этиш;

дарс машғулотларида йўл қўйилган камчиликларни кейинги дарс машғулотларида қайтармаслик чораларини кўриш;

семинар-тренингларнинг сифатли ва белгиланган режа-жадвал асосида бажарилиши юзасидан маълумот тайёрлаш ва кунлик тайёрланган маълумотларни ҳудудий штабга тақдим этиб бориш.

Эҳтиёж ва заруратга қараб туман (шаҳар) штаблари зиммасига бошқа вазифалар ҳам юклатилиши мумкин.